Peteris Leko

Peteris Leko (; g. 1979 m. rugsėjo 8 d.) – Jugoslavijoje gimęs Vengrijos šachmatų didmeistris, eilės pasaulio elitinių turnyrų nugalėtojas bei prizininkas. 14 metų tapo didmeistriu.
2004 m. žaidė mačą dėl pasaulio čempiono titulo su V. Kramniku, kurį baigė lygiosiomis – 7 : 7, bet čempionu pagal nuostatus liko V. Kramnikas. Pagal reitingą 2003 m. balandžio mėn. buvo 4-as pasaulyje.

Jaunystė 

Peteris Leko gimė šiaurės Serbijoje, Suboticoje. Kai jam buvo vieneri, tėvai persikėlė į Segedą (Vengrija). Žaisti šachmatais išmokė tėvas, kai jam dar nebuvo pilnų 7-erių metukų. Būdamas 11-kos, jau buvo apsisprendęs tapti šachmatų profesionalu.
Jis laikomas stebuklingu vaiku: tapo didmeistriu turėdamas 14 m. 4 mėn. ir 22 d. Tuomet tai buvo pirmasis pasaulyje, jaunesnis nei 15-os metų, didmeistris. Jis, pagal amžių, lenkė Robertą Fišerį, tapusį didmeistriu 1958 m. ir Juditą Polgar, tapusią 1991 m. Nuo 15-kos metų amžiaus jis yra pastovus pasaulio čempionatų ciklų ir elitinių turnyrų dalyvis.

Čempionatai

Jaunimo 
1992 m. Rimavska Sobotoje vykusiame Europos jaunių šachmatų čempionate, amžiaus grupėje iki 14 metų, tapo čempionu.

1994 m. Segede vykusiame pasaulio jaunių čempionate, grupėje iki 16 metų, laimėjo auksą.

Pasaulio čempionatai

Iki 2007 m. 
P. Leko geri pasirodymai šachmatų turnyruose neturėjo reikšmės jo pasiekimams FIDE pasaulio čempionatuose. 19-metis P. Leko Las Vegase vykusiame 1999 m. FIDE pasaulio čempionate buvo įtrauktas iš karto į 2-ąjį ratą. Pirmąjį mačą jis prieš Kristianą Bauerį laimėjo, bet 3-jame teko nusileisti S. Movsesianui. Šis scenarijus pasikartojo Delyje: įtrauktas iš karto į 2000 m. FIDE pasaulio čempionato 2-ąjį ratą, L. Leko įveikė S. Volkovą, bet trečiajame per papildomas partijas nusileido titulą ginančiam FIDE pasaulio čempionui A. Chalifmanui. 2001 m. Maskvoje FIDE pasaulio čempionate 2-ajame rate pralaimėjo šešis kart Armėnijos čempionui Ašotui Anastasianui.

Pagal „Prahos susivienijimo planą“, siekiantį apjungti abu pasaulio čempionatus, atsiradusius po 1993 m. skilimo, P. Leko 2002 m. laimėjo Dortmunde surengtą atrankos turnyrą ir įgijo teisę žaisti mačą su V. Kramniku. Buvo numatyta, kad šio mačo nugalėtojas vėliau turėtų varžytis su rengiamo mačo tarp FIDE  pasaulio čempiono ir G. Kasparovo nugalėtoju. Taip turėjo išaiškėti  neginčijamas pasaulio šachmatų čempionas. Po kelių atidėjimų V. Kramniko ir P. Leko  mačas įvyko Šveicarijos Brisago mieste.

P. Leko buvo arti pasaulio čempiono titulo: likus paskutinei partijai pirmavo rezultatu 7 : 6, bet titulas išslydo, pralaimėjus paskutinę mačo partiją, nes varžybų nuostatuose buvo punktas, kad pasibaigus mačui lygiosiomis (7 : 7), V. Kramnikas lieka pasaulio čempionu.

2005 m. jį, kaip 2004 m. pasaulio klasikinių šachmatų čempionato mačo dalyvį, pakvietė į San Luise vykusį FIDE pasaulio čempionato turnyrą. Ten tarp 8 dalyvių, surinkęs 6½ taško iš 14 galimų, buvo 5-as. Tačiau to pakako, kad patektų į 2007 m. Kandidatų mačus. Čia (6-ių partijų) 1-ame mače nugalėjo M. Gurevičių 3½ : ½ (+3−0=1), 2-ame rate – E. Barejevą 3½ : 1½ (+2−0=3) ir pateko į Meksike vykusį 2007 m. pasaulio šachmatų čempionato turnyrą. Čia P. Leko liko 4-as (7 iš 14 (+2−2=10)).

Po 2007 m. 

P. Leko užėmė tik 6-ą vietą 2008–2009 m. Didžiojo prizo varžybose,. Be to, nedalyvavo 2009 m. Pasaulio taurėje, todėl nepateko į Kazanėje surengtus 2011 m. Kandidatų mačus.

Po to sekė nesėkmė 2011 m. Chanty Mansijske vykusioje pasaulio taurėje, kurios pirmajame rate jį eliminavo jaunas JAV didmeistris S. Šanklandas.

Į 2014 m. ciklą bandė patekti per 2012 m.  prasidėjusias Didžiojo prizo varžybas, bet nesėkmingai. 2012 m Didžiojo prizo turnyrą Londone pradėjo kukliai – 6 taškai iš 11-kos, 5-as, 80 balų. Kituose turnyruose irgi nesisekė: Taškente surinko 5½ iš 11 (+1 -1 =9), Cuge – 5 iš 11 (+0 -1 =10) – abiejuose po 50 balų, o 2013 m. Pekine šiek tiek geriau – 6 taškai iš 11 ir 100 balų. Susumavus trijų susitikimų balus, jų susidarė – 230 ir tai tik 12-oji bendroji vietą, tad į 2014 m. kandidatų turnyrą nepateko. Jis dar galėjo į 2014 m. kandidatų turnyrą patekti per Pasaulio taurės varžybas, į kurias pateko dėka savo aukšto reitingo. Tačiau nesisekė ir čia: laimėjęs pirmąjį mačą prieš Norvegijos didmeistrį L. Erlendą, pralaimėjo antrojo rato mačą Peru šachmatininkui Julio Ernesto Granda Zunigai.

Turnyrai

Klasikiniai šachmatai 
15-metis P. Leko 1995 m. pirmą kartą žaidė elitiniame turnyre (17-ta kategorija) Dortmunde ir, užėmęs 3-ią vietą pateikia nedidelę staigmeną. 1995–1997 m. laikotarpiu jis žaidžia sėkmingai, laimėdamas keletą DM turnyrų Danijoje, Kuboje ir Kolumbijoje (Jopalis (1997 m.) pradeda savo reputacijos auginimą.

1998 m. 18-os kategorijos turnyre Tilburge, surinkęs 7 taškus iš 11-kos, pustaškiu atsilikęs nuo V. Anando, užima 2-ą vietą.

1999 m. laimėjo (5 iš 7) pirmą elitinį turnyrą (19-os kategorijos) Dortmunde.
Sekančiais metais Veik an Zėjėje 18-os kategorijos Koruso turnyre, atsilikęs 1½ taško nuo G. Kasparovo, kartu su V. Kramniku ir V. Anandu surinko vienodai (po 8 iš 13) taškų ir užėmė 3-ią vietą. 2000 metais 21-os kategorijos turnyre Linarese buvo 3-ias po G. Kasparovo ir V. Kramniko.
Savo gerą formą išlaikė ir 2001 m., kai 21-os kategorijos turnyre Dortmunde buvo 3-ias (5½ iš 10).

2002 m. Eseno 17-os kategorijos turnyre pasidalijo 2–3-ią vietas po Veselino Topalovo ir Boriso Gelfando. 18-os kategorijos NAO meistrų turnyre Kanuose pasidalijo 3–6 vietas (4½ iš 9).
2002 m. užėmė 2-ą vietą (7 iš 9) 16-os kategorijos Eseno turnyre.
Gerą formą išlaikė ir 2003 m. – aplenkęs V. Kramniką ir G. Kasparovą, laimėjo 20-os kategorijos Linareso turnyrą.
Užėmė 3-ią vietą (5 iš 9) 17-os kategorijos didmeistrių turnyre „Talentas ir drasa“ Vengrijoje, bei buvo 2-as 2004 m. Linarese.

Netrukus po 2004 m. pasaulio čempionato mačo P. Leko 19-os kategorijos Veik an Zėjėje Koruso turnyre po V. Anando užima 2-ąją vietą (8 iš 13)., o 2005 m., aplenkęs V. Anandą, V. Topalovą ir V. Kramniką, laimi Koruso turnyrą (8½ iš 13).
P. Leko tampa 5-uoju žaidėju per metus laimėjusiu visus „didžiojo trejeto“: Koruso, Linareso ir Dortmundo elitinius turnyrus. 2004 m. P. Leko, Tigrano Petrosiano atminimo turnyre, surinkęs vienodai taškų su Piotru Svidleriu, pustaškiu lenkdamas Garį Kasparovą, V. Anandą, Etjeną Bakhu ir Rafaelį Vaganianą, pagal papildomus rodiklius buvo 1-as.

Toliau iki 2006 m. kai jis pasidalijo 1–2 vietas 1-ame M. Talio atminimo turnyre, buvo šioks toks gerų rezultatų atoslūgis. 2007 m. Dortmunde, kur laimėjo V. Kramnikas pasidalija 2–4 vietas su J. Aleksejevu ir V. Anandu (4 iš 7).
2008 m. vėl laimi Dortmunde (4½ iš 7), o 2009 m., ten pat pasidalija 2–4-ą vietas.
 
Po to buvo dar ilgesnis gerų rezultatų badas, kuris nutrūko laimėjus Rusijos klubinio čempionato medalius, o po to, 2012 m. iškovojus Sigemano ir Ko šachmatų turnyre, kur nugalėjo F. Karuanas, 2-ąją vietą (5 iš 7). Tais pačiais metais Dortmunde, kur pirmavo S. Karjakinas ir F. Karuana (abu po 6 iš 9), pasidalijo 3–6 vietas (5,5 iš 9).
2013 m. 20-os kategorijos Tata Steel turnyre buvo 5-as (7½ iš 13), o 19-os kategorijos turnyre Dortmunde (4½ iš 9) buvo 3–4-as.

Greitieji ir kiti turnyrai 
P. Leko šiek tiek sėkmingiau žaidė greitųjų šachmatų turnyrus. 1999 metais Bordo laimėjo greitųjų šachmatų Didžiojo prizo varžybas, o po dvejų metų (2001) Nordhorne (Vokietija) nugalėjo greitųjų šachmatų varžybose.

2002 metais, Dubajuje jis laimėjo greitųjų Didžiojo prizo varžybas ir buvo 3-ias Monake. 2007 m. užėmė pirmąją vietą ACP greitųjų varžybose ir 2-as į 16-ajame Amber greitųjų turnyre.
2008 m. pasidalijo 3–5-as vietas Amber greitųjų turnyre ir buvo 6-as Amber, nežiūrint į lentą, turnyre, surinkęs pusę taško mažiau už 1–4 vietas pasidalijusius dalyvius.

Birželio 2013 m. Ukrainoje vykusiame Sberbank greitųjų šachmatų atvirajame turnyre užėmė 3-ią vietą (po S. Karjakino ir V. Topalovo). Tais pačiais metaisn, gruodžio mėn., surinkęs 5 iš 7, kartu su Vang Yue, pasidalijo 1–2 vietas Sporto Harmonijos pasaulio protinių žaidimų turnyre.

Komandinės varžybos

Šachmatų olimpiados 

P. Leko šachmatų olimpiadose atstovavo Vengriją 1994, 1996, 2000, 2002, 2008, 2010, 2012 m. Laimėjo komandinį sidabrą – 2002 m., o už pasirodymą prie 1-os lentos – 2008 m. auksą.

Pasaulio komandinis čempionatas 
P. Leko pasaulio komandiniame šachmatų čempionate žaidė už Vengrijos rinktinę prie 1-os lentos 2001 m. Jerevane ir 2011 m. Ningbo (Kinija).

Europos komandiniai čempionatai 
1992 m., kai jam tebuvo 13-ka metų, jau žaidė prie 4-os lentos už Vengrijos 3-ią rinktinę (+3 =4 -2). 1999 m., žaisdamas prie 1-os lentos už Vengrijos rinktinę laimėjo komandinį ir individualų sidabro medalius. Po ilgos pertraukos, dalyvaudamas prie 1-os lentos 2011 m. Europos komandiniame čempionate iškovojo komandinį bronzos medalį.

Nacionalinės ir kontinentinės lygos

Europos klubų taurė 

P. Leko žaidė už Budapešto Honvedą (1995–1996 m.) ir pirmaisiais metais, žaisdamas prie 2-os lentos, laimėjo komandinį sidabrą. Po ilgos pertraukos 2012 m., žaisdamas prie 3-ios lentos Maskvos DhSM-64 komandoje, laimėjo komandinę bronzą. 2013 m. žaide už Chanty Mansijsko Ugrą, kuri užėmė 6-ąją vietą.

Rusijos aukščiausia lyga 
P. Leko 2012 m. žaidė prie 3-ios lentos už Maskvos ShSM-64 komandą Rusijos komandiniame čempionate, kur laimėjo komandinį bronzos, o už individualų žaidimą – sidabro medalį.

Žaidimo stilius 
P. Leko apie savo žaidimo stilių yra pasakęs:

„Aš mėgstu žaisti „švariai ir aiškiai“ ir nesu tas, kuris imasi nebūtinos rizikos. Aš labiau pasitikiu mūsų žaidimo logika, nei savo varžovo nervų tampymu. Mano mėgstamiausios pergalės yra tos, kuriose varžovui neaišku, kur jis suklydo.“

Šaltiniai

Nuorodos 

 Peteris Leko
 P. Leko: nejaugi tai atsitiko su manimi? (rus.)
 Peterio Leko interviu

Šachmatų didmeistriai
Vengrijos sportininkai